“Kuns is vir my soos vakansie. Dit laat my heerlik ontspan, veral saam met my kunsmaats. Ek neem al van Gr R af kuns. Ons kan nie wag vir elke jaar se kunstemas nie. My juffrou Marinda is die beste! Sy laat ons toe om te kies wat ons wil teken. Ek hou daarvan om altyd iets nuuts te probeer.
Ons werk met verskillende mediums, my gunsteling is akrielverf en potloodsketse. Hier in die Bo –Karoo waar ons bly, is dit maar vaal, maar kuns maak my lewe vol kleur. Ek hou daarvan om dinge in die natuur te teken, want dan sien ek altyd hoe uniek die Here alles geskep het. Kuns is die beste manier om vir die Here dankie te sê vir al die goeie dinge wat Hy oor my pad stuur”, aldus Anja van Wyk.